PAGE  
11

Dunaszekcső Községi Önkormányzat Képviselő-testülete

6/2010.

Jegyzőkönyv
Készült a Dunaszekcső Községi Önkormányzat Képviselő-testülete 2010. június 28. napján megtartott üléséről. 

Jelen vannak:

	Faller János
	polgármester

	Szabó Gergely

Bíró Zsolt

Bokor Zoltánné

Frányó János
	alpolgármester



	Prucs András


	képviselők

	Pest Éva  körjegyző
	


Igazoltan távol: dr.Metz Judit,  Kulutácz Zoltán, Sándor József, Tóth András

Faller János polgármester köszönti a megjelenteket, megállapítja, hogy az ülés határozatképes, mert a megválasztott 10 fő képviselő közül 6 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

1.) Árvízi védekezésről és helyreállításról tájékoztatás, költségekről döntés 
előterjesztő: Faller János polgármester

2.) SÁIO és AMI dunaszekcsői tagintézményeinek beszámolója  
előterjesztők: tagintézmény-vezetők  
3.) Lejárt határidejű határozatokról, a két ülés között történt fontosabb eseményekről 
előterjesztő: Faller János polgármester

4.) Területértékesítés, ingatlancsere   
előterjesztő: Faller János polgármester

Zárt ülésen:

Vissza nem térítendő támogatás iránti kérelmek 
NAPIRENDI PONTOK TÁRGYALÁSA

1.napirendi pont: Faller János polgármester: Június 3. napján csütörtökön este kapta a hírt, hogy várhatóan árvízre lehet számítani. Az előrejelzés szerint 940 cm a várható szint. Pénteken délelőtt előzetes megbeszélést hívott össze. A feladatok felosztásra kerültek, mindenhol megbízásra kerültek a felelős vezetők-irányítók. Elmondhatjuk, hogy sikeres is volt a védekezés, időben állt össze a csapat és kezdődött meg a védekezés, valamint fennakadás nem volt sehol sem. A Duna Gyöngye 2000. Mg.Rt., az AKEBA, Peteli Gábor a gépeikkel segítették a munkát. Hétfőtől a Vízügy megküldte a Fok patakhoz a nagy szivattyút, melynek működtetéséért köszönet jár minden résztvevőnek. 

Mohácsról, Palotabozsokról, Somberekről, Székelyszabarból, Márokról jöttek közcélú munkások segíteni. Hétfőtől péntekig segítettek, meleg ételt és innivalót biztosítottunk részükre. Speciális mentők, a Vizirendészet, a DRV, a VPOP, a Közútkezelő is kiküldte az embereit segíteni, és 43 egyetemista is részt vett a homokzsákok töltésében. 
Az Informayerben, a faluTV-ben és itt is köszöni mindenkinek, aki a védekezésben segített.

Az apadás nagyon lassú volt, és nagyon lassan halad a gátak elbontása is. A közcélú munkások bontják a gátakat, nem lesz úgy, mint 2006-ban volt. A behozott, nem szennyeződött homokot depózzuk (kb. 700 m3), és felhasználjuk az önkormányzati feladatok ellátásához. Az elkészített gyorsmérleg szerint kb. 5 millió forint volt a kiadás. Már 14-én volt ellenőrzés is. Az árvíz által okozott kár az Alsódunasoron az útban keletkezett, erre június 14.napján  az igénylést beadtuk. A jogszabály szerint a védekezési költség 90%-át, a helyreállítási költség 90%-át téríti meg az állam. 

A vízkár-elhárítási tervet át kell dolgozni. Az árvizes pályázatnál felkért tervezőt idehívta, hogy lássa élőben a helyzetet, és tudja, hogy mit kell tervezni. Forrás a védmű megépítésére nem lesz, kizárólag önerőből kell megoldanunk. 

Negatív tapasztalatok: 

· a sárga homok nem jó a védekezéshez, a későbbiekre nézve ragaszkodni kell a dunai szürke homokhoz; 

· a szivattyúk a folyamatos üzemeléstől tönkre mentek, vettünk (de nem számolható el költségként) és kaptunk;

· a Halászcsárda és a mellette lévő lakóingatlan között lévő lefolyón a Duna visszaduzzad, ott más megoldást kell keresni a vízelvezetésre;

· a Baross utcában a megmaradt gát nem működött, a várhegyi földet ott kellene elhelyezni, ezzel mintegy védmű lenne (nyúlgát, zsilip)

· a Széchenyi utca 39 előtti átjárót zsilippel lezárhatóvá kell tenni;

Összegzésképpen megállapítható, hogy tisztességesen, becsületesen dolgozott mindenki, így eredményes volt a védekezés. 
A testületnek döntést kell hoznia ahhoz, hogy a vis maior pályázat benyújtható legyen. Egyszer kell döntés a védekezési költségekről, másrészt a helyreállításról. És indokoltnak tart még egy tételről döntést. A Fok patak elzárásával 2006-ban és most is teljes egészében tönkre tettük az igénybe vett területet. A tulajdonosa jogosan tart igényt kártérítésre. A kárigény 400.000 Ft. Mindezen összeg kifizetése mellett javasolja a testületnek, hogy az önkormányzat vásárolja meg ezt a területet, így a későbbiekben semmiféle gond nem lehetne. 
Kérdés, hozzászólás nem hangzott el, a testület 6 szavazattal 0 ellenében a következő határozatot hozta: 
28/2010. (VI.28.) Kt.számú határozat

az árvízi védekezésről, költségekről  
1.) Dunaszekcső község Önkormányzata a 2010. júniusi árvízi védekezési költségeket a 2010. évi költségvetése terhére nem tudja felvállalni, a vis maior helyzetet kizárólag saját költségén nem tudja megoldani. A képviselő testület a védekezési költségek fedezésére vis maior pályázatot nyújt be.  A védekezési költség teljes összege 6.871.531 Ft, a támogatás 90%-os mértéke alapján a vis maior igény 6.184.377 Ft. 

2.) Dunaszekcső község Önkormányzata az árvíz levonulása után láthatóvá vált károk helyreállítási költségeit a 2010.évi költségvetése terhére teljes egészében nem tudja felvállalni. Az önkormányzati tulajdonú 43/6. hrsz-ú ingatlan, - Alsó Dunasor utca – helyreállítási költsége 12.000.000 Ft, az igényelhető 90%-os mérték alapján a támogatás 10.800.000 Ft. A helyreállítási költségek 10%-os önerejét a költségvetési rendelet módosításával biztosítja az Önkormányzat.

3.) Dunaszekcső község Önkormányzata az érintett ingatlanra nem rendelkezik biztosítással, a biztosító társaságok nem kötnek utakra, járdákra, átereszekre, stb. vagyonbiztosítást. A közút helyreállítása azonban elengedhetetlen, mert a közlekedést másképpen az érintett területen megoldani nem lehet. 

Határidő: 1. pont esetében 2010.07.07.; 2.pont esetében 2010. 07.14. a pályázat benyújtására

Felelős: Faller János polgármester

4.) a 2010. júniusi árvíz okozta kár megtérítéséről     
Dunaszekcső község árvízvédelmi szervezete a 2010. júniusi árvíz elleni eredményes védekezési munkáit csak úgy tudta a Lánka patak torkolatánál, annak elzárásánál irányítani és elvégezni, hogy a 74/2 hrsz-ú ingatlant, annak teljes területét  a védekezésben résztvevő gépjárművek, anyagok, emberek igénybe vették. 

      A testület az árvízi védekezést, a vis maior eseményt, annak költségeit nem tervezhette, és nem is tudja tervezni a továbbiakban sem a 2010.évi költségvetésében. Mindezek ellenére a képviselő-testület elfogadja az ingatlantulajdonosának kárigényét, mert a 74/2 hrsz-ú ingatlan igénybevétele nélkül sem 2006-ban, sem az idei évben nem lett volna eredményes az árvízi védekezés, és a folyamatosan és hosszan tartó dunai vízszint emelkedés miatt visszaduzzadó patak elöntötte volna a Gárdonyi közben, a Fok utcában és az Alsódunasorban lévő lakóházakat. A képviselő-testület elfogadja a kártérítés összegét is, és felhatalmazza a polgármestert a 400.000 Ft kifizetésére. 

A testület felhatalmazza arra is a polgármestert, hogy a jövőbeni hasonló helyzet elkerülése érdekében kezdeményezzen tárgyalásokat az ingatlantulajdonossal az ingatlan önkormányzat által történő megvásárlása érdekében. 
Határidő: azonnal

Felelős: Faller János polgármester

Az ülésterembe érkeznek: Baloghné Kiss Gyöngyi és Szőcsné Mayer Éva tagintézmény-vezetők. 
2.napirendi pont: Faller János polgármester: Azért kérte a tagintézmény-vezetőket, hogy adjanak tájékoztatást az intézményeikről, hogy a társulásos fenntartásban működő intézményekről információkat kapjon az önkormányzat. Az intézmények pénzügyi adatain kívül nincs további információja a testületnek. Kéri az óvoda tagintézmény vezetőjét, hogy adjon tájékoztatást az intézményéről.
Szőcsné Mayer Éva: Az intézmény maximális gyermeklétszáma 62 fő. Szeptemberben 57 fővel indult, melyből 31 HH-s és 7 HHH-s gyermek, valamint 7 állami gondozott gyermek volt. Májusban 64 fő lett a gyermekek száma. Tanköteles korú 25 lesz, és ebből 19 megy majd szeptemberben iskolába. 
Szeptemberben 5 óvónő, 3 dajka és 1 prémiuméves dolgozója volt az intézménynek. Augusztus 31.napján az egyik óvónőnek lejár a szerződése. A prémiuméves jogviszonya is véget ér, helyére felvehető valaki, vagy meghosszabbítható a határozott idejű másik szerződés. Eddig egy nemzetiségi csoport működött, szeptembertől kettő lesz. 
Heti 4 órában veszik igénybe a logopédust, akinek a munkáját segíti a fejlesztő óvónő. 
A tárgyi feltételek az intézményben adottak, az épület külső felújítása lenne indokolt. Sok segítséget kapnak a szülőktől pl. az udvar és a játékok terén. A költségvetésből és az SZM segítségével nagyon jó minőségű játékokat vásároltak. 2009-ben 20 db új gyermek fektetőt vásároltak önkormányzati támogatással. Szükség lenne még 10 db-ra a növekvő létszám miatt. Fejlesztő játékokat vásároltak 60.000 Ft-os pályázati támogatással – 20% önerővel. 
A gondozás, fejlesztés megfelelő színvonalon működik, jó a kapcsolat a szülőkkel. 2010-ben óvodai dolgozók és szülők szervezésében jótékonysági bált rendeztek, amely nagyon jól sikerült. 
Havonta előadót hívnak, ebben is nagy segítséget kapnak a szülőktől. 
A gyerekek felléptek a Német Nemzetiségi Napon, a betlehemi műsoron és az anyák napi rendezvényen. 
A tagintézmény-vezetők havonta találkoznak, információt cserélnek egymással. 

TÁMOP pályázati támogatást nyertek, amely a kompetencia alapú nevelést, képességfejlesztést segíti. A korábbi információk szerint 100%-ig át kellett volna térni, de most már van lehetőség a változtatásra is. Februártól májusig 630 óra továbbképzésen kellett részt venniük. Ebből nagyon sokat tanultak, de már szeptembertől így kellett volna kezdeni az óvodát. Öt évig kell fenntartani a módszert, és időközben szakmai és pénzügyi ellenőrzés is várható. A jó gyakorlatokat igyekeznek beépíteni és alkalmazni. Több időre lett volna szükség. Eszközöket is lehetett vásárolni, és azok maradhatnak is az intézményben. 

Faller János: A hiányzó gyermekfektetőket megvásárolhatja az intézmény a költségvetéséből, mert az ablakokra tervezett összeg nem kerül mind felhasználásra. 

Baloghné Kiss Gyöngyi iskola tagintézmény-vezető: A TÁMOP pályázati megvalósítás során abban bízik, hogy a negatívumok csak a bevezetésnél jelentkeztek. Az első évben nagyon nehéz, mert már csinálni is kell, és közben vannak a tanfolyamok. Amit megtanulnak, azzal a következő 5 évben előrelépés lesz. A cél az, hogy amit megtanulnak, azt később alkalmazni is tudják. Mindenesetre optimista. 

Faller János: Eddig nem is voltak képzések? Nem volt kötelező ez a nevelési mód? Többet érnek a gyerekeink majd?

Baloghné Kiss Gyöngyi: Egyértelműen mindenkinek hasznára fog válni. Az intézményben a HH-s gyerekek száma meghaladja a 40%-ot, ezért az egész tantestületnek mennie kellett a képzésre. További pénz várható a HHH-s gyerekek fejlesztésére. Akik már előbb benne voltak (HEFOP), már látták az előnyeit.
Faller János: Minden tantárgyra kihatása van?

Baloghné Kiss Gyöngyi: Igen. Teljes tanórai lefedettség és részbeni is lehet. Ma már az összes képzésen túl vannak. 

Tantárgy tömbösítést alkalmaznak. Elmagyarázták a szülőknek is. Az eredmény jó, a csoportmunka, az egyéni kutatási lehetőség fejlődést biztosít. A „3 hetet meghaladó projekt” lehetőségek közül választhatnak, infót gyűjthetnek, csoportban dolgoznak, dolgozhatnak. Pl. feladat és cél a március 15-i ünnepséget egyedül szervezik és csinálják meg. 

Bokor Zoltánné: Egészen más emelkedik ki eredményként, mint a poroszos oktatásból. Megtanulnak egymással kommunikálni, egymásért kiállni. Óriási nagy munkája van a pedagógusoknak. Nem látszik, de komoly instrukciókat kell adnia a pedagógusoknak ahhoz, hogy működjön. Beszámoláskor minden gyerek tud. A gyerekek jobban tanulnak egymástól, az értelmesebb kortárs tovább segíti a másikat. 
Faller János: Az alacsony osztálylétszám nem gátja-e ennek az oktatási módszernek?

Baloghné Kiss Gyöngyi: Sok a kétely, de válságban az oktatás, és így nem mehetett már tovább. Öt év múlva látszik majd az eredmény. Ez a módszer lehet változás az oktatásban. Jelenleg az együttműködési képesség egyenlő a nullával, ez a kooperatív módszer segíteni fog. 

Segít a digitális tábla, a projektor, a számítógép, és minden egyéb, és ez mind kötelező elem. A pályázatíró rontott az eszközöknél, de most próbálnak javítani. Összesen 1 db lap topot és 1 db fényképezőgépet kaptak csak. 

Jó gyakorlat az óvoda és az iskola közötti kapcsolat. A bátaiaktól vették át a programot, ott is voltak hospitálni. Saját újítás is kellett: „olvasva tanulás” lett az. A helyben lévő könyvtár nagyon sokat segít. (meseírás, versenyek) „Téma hetek” vannak: pl. egészséges életmód, és akkor egész héten csak arról van szó. Előadókat hívnak a hétnek megfelelő témához.

Faller János: Az előadóknak mi volt a véleményük?

Baloghné Kiss Gyöngyi: A gyerekek ezekről a témákról és így nem hallhatnak máskor és mástól, mint az előadóktól, mert maga látja és hallja (pl.rendőr). 
A képzésben összesen 5 fő vett részt, de részese az egész testület, mert a helyettesítéseket is meg kellett oldani. 

Faller János: Reméli, hogy hasznos lesz, és a gyerekek javát fogja szolgálni.

Szőcsné Mayer Éva: Már jobban látható lenne, ha nem lenne ennyi papírmunka vele. 

Baloghné Kiss Gyöngyi: A kooperatív képzésről már hallottak régebben, de nem alkalmazták. Most ez nem kérdés. 12 pedagógusa van. Két fő új, az egyik németes, a másik németes és alsós tanító. Az 5-6.osztályban a magyart palotabozsoki tanárral oldották meg, de sok pénzbe kerül, és nem is lehet mindig számítani rá. Az utazó pedagógusra nem lehet feladatot sem osztani, pl. versenyre felkészítést, ügyeletet. Ének – rajz – számítástechnika tanára nincs. SNI-s gyerekekhez Mohácsról és Somberekről jön a pedagógus. 2011. első félévében megbízási szerződéssel, után rendesen szerződéssel kell alkalmazni pedagógust e feladatra. 

Faller János: Kell Lánycsókkal beszélni, hátha több órában tud jönni a logopédus. 

Baloghné Kiss Gyöngyi: A tanulmányi eredményekről: 128 gyerek van az iskolában, 3,4 az átlag. 11 kitűnő, 10 jeles tanuló volt, és 16 fő megy pótvizsgára. A hiányzások száma 10.209 óra. Ezen hiányzások zöme orvosi igazolással utólag lefedésre kerülnek. Ez nagyon komoly gondot jelent, ennek érdekében folyamatosan tartja a kapcsolatot a jegyzővel. Az orvosokkal történt egyeztetés eredményeként számítógépes rögzítést végeznek a gyerekekről, és azt megküldik az intézménynek. Nagyon sok az igazolatlan órák száma is, 501. 10 igazolatlan óra után értesítik a jegyzőt, feljelentést készítenek. A szülő felelőssége a tankötelezettség teljesítése, eljárás ellene indul. 
Kiemelt cél továbbra is a német nemzetiségi oktatás, a viselkedéskultúra és fegyelem. Kevés az eszköz a pedagógusok kezében. Indítják a DADA programot is. A gyerekek között nagy a feszültség, 1-2 magatartási problémával küzdő gyerek miatt a szülők elviszik más iskolába a gyerekeiket. 

Szeretné, ha a gyermekvédelmis családsegítővel szorosabb lenne a kapcsolat. Az igazgatóval már beszélt ennek érdekében, és ő még önismereti tréningest is ígért. 

A gyerekek eljutnak térségi és országos szintű versenyekre is. A sport terén a tömegsport és az úszás a lehetőség. Kiemelt sportág az atlétika: Raffai István és Bogdán Bence országos versenyre jutott. 

Kirándulásokat szerveznek a gyerekeknek, melynek elsődleges célja a szülőföld szeretete.  A környezeti nevelést sok szakkörrel oldják meg, így lehetőség van a tehetséges gyerekekkel történő foglalkozásra. 
Nyári programként a Lugio táborban az iskolából két csapat indul.

A kompetencia felmérés eredményei: szövegértésből az országos átlag 6.osztályban 536, a községi átlag 450. Nyolcadik osztályban az országos 492, Dunaszekcsőn 478. Matematikából a 6.oszály országos átlaga 472, a helyi 465; 8.osztályban az országos 457, a szekcsői 460. 
Faller János: Nagy problémát jelent, hogy nincs állandó matematika tanár.  

Itt vagyunk a Duna mellett, az úszásoktatásra szánt pénz nem fölöslegesen kidobott pénz. A gyerekeinknek meg kell tanulniuk úszni.

Baloghné Kiss Gyöngyi: Igen, ez valóban probléma. De az is rontja a képet, hogy 6. osztályból már elviszik a szülők a jóképességű gyerekeket. Fontos lenne az összehasonlíthatóság érdekében, hogy a gyerek a 6. és 8. osztály között menyit fejlődött önmagához képest. 

Nagy hangsúlyt fektetnek a továbbtanulás, a felvételi előtt a felkészítésre, elsősorban magyarból és matematikából. Az idei évben 1 fő jelentkezik gimnáziumba, 11 szakközépiskolába és 5 fő szakiskolába. 

A szülőkkel a kapcsolattartás főleg a felső tagozatos szülőkkel nagyon rossz. Alsó tagozaton nagyobb az érdeklődés a szülők részéről, ők maguk jönnek. A felső tagozatos szülők nem érdeklődnek a gyerekeikről, főleg azok nem, akiknek kellene. 

Az új módszer értelmében a kapcsolattartás a szülővel és a gyerekkel együttesen történik. Változtatni kell abban, hogy a szülők nem szívesen jönnek az iskolába. A szülők nem osztják meg a problémáikat az intézménnyel. 

Faller János: Elé kell menni a problémának, nem lehet és nem szabad megvárni, amíg baj lesz. Az sem baj, ha nem jön el mindenki, akkor is kialakul egy közösség. A pedagógusok vannak a gyerekekért. 

Baloghné Kiss Gyöngyi: Az iskolaotthon működik az első osztályban. Másodiktól ötödikig a napközi segít. A fölsősöknek nagyon jó lenne a tanulószoba lehetősége. 

Faller János: Azzal, hogy nem tudjuk a második osztályban működtetni az iskolaotthont, igény van utána a napközire?

Baloghné Kiss Gyöngyi: Igen, de nem biztos, hogy csak azért, mert sokan dolgoznak is a szülők közül. A tanulószobára pedig azért lenne szükség, mert otthon a gyerekek elő sem veszik a könyveiket. Segítene, mert akár még több bukás is lehetett volna.

Jelenleg komoly probléma, hogy érkezett Budapestről egy új tanuló, aki eddig angolt tanult, itt pedig ez nem biztosított. A felzárkóztatáshoz a vele foglalkozó pedagógusnak + 2 órát kell biztosítani. 

Szeptemberben az induló létszám a jelenlegi információk alapján 115 fő lesz. A kimenő 8 osztályos létszám 17, az új első pedig 12 fős lesz. Lett volna még gyerek, de 2 speciális iskolába kerül, 2 családja elköltözik, 1 pedig Bátaszékre fog járni. A szeptemberi 7 osztály létszáma 11 lesz, a  nyolcadiké pedig 9 gyerek.

Faller János: A következő 5 évben a 7. és 8. osztályt meg kell tartanunk. De el kell gondolkodni változtatási lehetőségeken, pl. összevonás tantárgyakban. 

Hermann József szeretné felújítani az iskolában a zenei képzést. Erre minden esély meg is van, mert 22 gyerek jelentkezett a felmérésnél. És nem a hiányzós gyerekek közül. A tervek szerint fúvós zenekart szeretnének összeállítani. Ehhez kértek hangszer beszerzésre 1 millió forintot, és egyéb kiadásokra 800.000 – 1.000.000  Ft-ot. Jó lenne, a civil szerveződést növelné. Azok a gyerekek, akik nem járnak sportolni, lehetőséget kaphatnának a szabadidejük hasznos eltöltésére. 

Hosszú távon hogyan alakul a község társadalmi élete, az a pedagógusokon múlik. Az Önkormányzat biztosítja a hátteret.

Vita nélkül, 6 szavazattal 0 ellenében a testület a következő határozatot hozta:
29/2010. (VI.28.) Kt.számú határozat

SÁIO és AMI dunaszekcsői tagintézményeiről

1.) A képviselő-testület a SÁIO és AMI tagintézményeinek tájékoztatóját tudomásul veszi. 

2.) A képviselő-testület a SÁIO és AMI Dunaszekcsői tagiskolájában szervezendő zenei oktatás beindításához és működésének megkezdéséhez 2.000.000 Ft támogatást biztosít. 

Határidő: azonnal

Felelős: Faller János polgármester

3.napirendi pont: Faller János polgármester: Az immár hagyományossá vált pedagógusnapi köszöntés, önkormányzati rendezvény idén is jól sikerült. Sajnos az árvíz miatt csak néhány percre, az ünnepi köszöntőre tudott megjelenni személyesen. 

A „Pünkösdi Torna” is jól sikerült a dunaszekcsői és sombereki gyerekek részvételével. A Sportegyesület költsége 120.000 Ft volt. 

A Diási árok elszámolásának talán végső dokumentuma is megérkezett, mely ismételten még 2 hiánypótlási pontot tartalmaz. Ígéretet kaptunk arra, hogy a támogatás összege a héten megérkezik.

A Templom tér és a játszótér jó ütemben halad. Igénylést július 30-ig lehet benyújtani. A teljes költség várhatóan 17 millió forint lesz. A hivatal következő feladata lesz az igénylés benyújtása. 

Az Önkormányzat CÉDE pályázat megvalósítási célja iránti kérelme nem járt sikerrel. Ismételt módosítást kíván benyújtani a csatornahálózat működtetését szolgáló, nagy átemelők szivattyúra. 

A várhegyi pályázat hiánypótlásait folyamatosan végezzük, még 6 pontra kell válaszolni a megküldött 25-ből. A löszfal mozog, a szakértők véleménye szerint minél hamarabb meg kell kezdeni a támfal építését. 

Az előírt változtatások miatt megváltozott  a pályázat megvalósításának forrás összetétele is, ezért erről ma határozatot is kell hoznunk. 
A művelődési házi beruházás is elindulhat, első lépése a közbeszerzés beindítása lesz. Az idei évben legalább az eszközöket és berendezéseket meg kellene rendelni. Az építési engedély már megérkezett.

Jó visszajelzés érkezik a rendőrségtől és a lakosságtól is a településőrökkel kapcsolatban. Kiemelt cél a házaló árulás felszámolása, az illegális szemétlerakás megszüntetése. A két fő foglalkoztatás kicsit hozzájárul ahhoz, hogy nagyobb rend van a faluban. Remélhetőleg maradhatnak, lesz folytatás. 
Július 12-én érkeznek a vendégeink a franciaországi testvérvárosból. A program kész. Három ezer euro fordítható a programokra és 4.000 az utaztatásukra. 

A DRV Zrt. jelezte, hogy a szennyvíztelepen tönkre ment 2 db fúvóka, melynek árát lakosságarányosan megosztják a két település között. A költség 1.536.000 Ft. 

Kérelem érkezett a Lugio napok keretében megvalósuló KÉPKÖZNAPOK rendezvény támogatására. A véleménye, hogy az ide érkező vendégek elszállásolásához az önkormányzat biztosítja a Római köz 9. alatti két „szolgálati lakást”, minden fizetési kötelezettség nélkül. Nem javasol külön pénzbeli támogatást.

Bíró Zsolt: A Lugio napokon résztvevő helyi gyerekek étkeztetéséhez, táboroztatásához kér önkormányzati támogatást. A két csoportban 11-11 gyerek van, és napi 1000 Ft támogatásra lenne szükség. 

További kérdés, hozzászólás nem volt, a testület 6 szavazattal 0 ellenében a következő határozatot hozta: 
30/2010. (VI.28.) Kt.számú határozat

a várhegyi életveszélyes állapot elhárítása érdekében hozott 23/2010.(V.19.) Kt.számú határozat módosításáról
Az életveszélyes állapot elhárítása érdekében beadott DDOP-2009-5.1.5/D számú, „Balatoni és dunai omlásveszélyes partfalak stabilizálása” című pályázatról szóló 23/2010. (V.19.) Kt.számú határozatot a képviselő-testület az alábbiak szerint egészíti ki:
Az elnyert 353.264.971 Ft támogatás alapján a költségek és az önerő a következőképpen módosul: 

A teljes költség 415.605.848 Ft, az Önkormányzat saját ereje 62.340.877 Ft. 

A képviselő-testület tudomásul veszi, hogy az életveszély, a vagyoni (önkormányzati és magántulajdonú) kár elhárítása érdekében a pályázat beadása, kedvező elbírálás esetén a megvalósítás elengedhetetlen, és így az önerő biztosítását az önkormányzat éves költségvetései terhére, és más támogatási, befizetési források felkutatásával is biztosítja. 

Határidő: 2010-2012.

Felelős: Faller János polgármester

A testület 6 szavazattal 0 ellenében a következő rendeletet alkotta: 
6/2010.(VI.29.) számú

önkormányzati rendelet

a

2010. évi költségvetésről szóló 4/2010. (II.16.) számú

önkormányzati rendelet módosításáról
(Az elfogadott rendelet a jegyzőkönyv melléklete.)
A testület 6 szavazattal 0 ellenében a következő határozatot hozta: 
31/2010.(VI.28.) Kt. számú határozat
lejárt határidejű határozatokról, a két ülés között történt fontosabb eseményekről
A képviselő-testület a lejárt határidejű határozatokról, a két ülés között történt fontosabb eseményekről szóló beszámolót elfogadja.

A testület 6 szavazattal 0 ellenében a következő határozatot hozta: 
32/2010.(VI.28.) Kt. számú határozat
DRV Zrt. eszközvásárlásáról

A képviselő-testület a DRV Zrt. eszközvásárlási bejelentését elfogadja, a 2 db fúvóka megvásárlásához hozzájárul 1.536.000 Ft összegig, mely az idei évi koncessziós díj terhére kerül kifizetésre. 

Határidő: azonnal illetve számla benyújtásakor

Felelős: Faller János polgármester
A testület 6 szavazattal 0 ellenében a következő határozatot hozta: 
33/2010.(VI.28.) Kt. számú határozat
Limes táborban résztvevő helyi gyermekek táboroztatásának támogatásáról

A képviselő-testület a Limes táborban résztvevő 2 helyi csapat 22 résztvevőjének 1.000 Ft/nap támogatást biztosít a táboroztatáshoz a 2010. évi költségvetés tartalékának terhére.

A testület 6 szavazattal 0 ellenében a következő határozatot hozta: 
34/2010.(VI.28.) Kt. számú határozat
a Képköznapok program támogatási kérelméről

A képviselő-testület a Képköznapok rendezvény részére külön anyagi támogatást nem kíván nyújtani. A program megvalósíthatóságát az Önkormányzat azzal segíti, hogy az elszállásoláshoz használatra adja – bérleti díj és rezsi költség fizetési kötelezettség nélkül – a Római köz 9. szám alatt levő 24 fő elhelyezésére alkalmas ingatlanát.

Határidő: azonnal

Felelős: Faller János polgármester 

4.napirendi pont: Faller János polgármester: Alabert István Vörösmarty utca 6.szám alatti lakos ingatlan vásárlása iránt fordult kérelemmel a testülethez. Az ingatlana mögött van egy önkormányzati tulajdonú beépítetlen terület. A saját területe kicsi, ezzel az önkormányzat által nem használt területre jelentette be vásárlási szándékát. Javasolja az értékesítést, árként 500 Ft/m2-t javasol. 

A testület 6 szavazattal 0 ellenében a következő határozatot hozta: 
35/2010.(VI.28.) Kt. számú határozat

ingatlan értékesítésről
A képviselő-testület az önkormányzati tulajdonban lévő dunaszekcsői, belterületi 21/1 hrsz-ú, 123 m2 alapterületű ingatlanát értékesíti 500 Ft/m2 áron Alabert István Dunaszekcső, Vörösmarty u.6.szám alatti lakos részére. 
Határidő: szerződéskötésre azonnal, vételár megfizetése 2 részletben 2010. augusztus 31. napjáig

Felelős: Faller János polgármester

Faller János: Az önkormányzat tulajdonában lévő sportpálya környékén lévő önkormányzati tulajdonú területek iránti vásárlási szándékot minden alkalommal elutasították a testületek, sőt azt fogalmazták meg, hogy lehetőleg vásárlással vagy cserével inkább növelni szükséges a sportlétesítményt. Erre most lehetőség adódik, még pedig cserével, mert a tulajdonos részére fel tudunk ajánlani olyan területet, amelyre az önkormányzatnak nincs szüksége, azt használni nem tudja. Javasolja az ingatlancsere elfogadását. 

A testület 6 szavazattal 0 ellenében a következő határozatot hozta: 
36/2010.(VI.28.) Kt. számú határozat
ingatlancseréről

A képviselő-testület a tulajdonában lévő 1567 hrsz-ú (738 m2) és 1568 hrsz-ú (1302 m2) ingatlanait elcseréli a 664/1 (1/2 részben) és 674/17 (2/6 részben) hrsz-ú ingatlanokra. A testület felhatalmazza a polgármestert, hogy kösse meg a szerződést Dr. Wilhelm Zoltán és Dr.Gábrielné Wilhelm Márta ingatlantulajdonosokkal.
Határidő: azonnal

Felelős: Faller János polgármester
A testület a napirendi pontok tárgyalását zárt ülésen folytatta.

Kmf.

Faller János
Pest Éva
polgármester
körjegyző
